Vyf dood toe boot walvis tref‘n Foto van die reddingspoging aan die Nieu-Seelandse kus. (Foto: NZ Herald) Vyf mense is dood nadat ŉ gehuurde boot met ŉ klomp voëlkykers aan boord in Nieu-Seeland omgeslaan het. Die boot het moontlik teen ŉ walvis vasgevaar. Elf mense was aan boord van die 8,5 m lange vaartuig toe dit Saterdagoggend in Goose Bay naby Kaiköura, ŉ dorp op die Suid-eiland, omgeslaan het. Volgens die polisie kon ses mense gered word en vyf liggame is vanuit die boot se binneruim uitgeduik. Craig Mackle, burgemeester van Kaiköura, het aan die nasionale uitsaaier RNZ gesê die boot het ŉ walvis getref. Die polisie het bevestig die boot het teen iets vasgevaar, maar kan nog nie sê presies wat nie. Die polisie vermoed egter ook dat dit ŉ walvis was. Die insittendes was almal vroue ouer as 50 wat van oor die hele Nieu-Seeland gekom en ŉ boot by ŉ plaaslike visvangonderneming gehuur het om voëls te kyk. Sers. Matt Boyce, polisiewoordvoerder, het aan die plaaslike nuuswebwerf Stuff gesê die gebeurtenis is ongeëwenaard en tragies en dat polisie dié wat betrokke was, ondersteun. Die oorledenes moet nog amptelik geïdentifiseer word. Boyce het aan verslaggewers gesê die see was heeltemal kalm tydens die voorval en hulle vermoed die walvis het van onder die boot na die seeoppervlak gekom. “As die boot ŉ stomp getref het, sou daar ŉ gat in die boot gewees het. Daar is ŉ paar sperm- en boggelrugwalvisse in die omgewing,” berig NZ Herald. Hy sê hy het al soms gewonder wat sal gebeur indien ŉ boot ŉ walvis tref, maar dit het nog nooit vantevore gebeur nie. Volgens Boyce het inwoners van die dorp bystand gebied tydens die reddingspoging. “Die atmosfeer was egter deurlopend somber, aangesien almal weet hoe koud die water is en gevrees het vir die lewens van dié wat oorboord geval het.” Kaiköura is ŉ gewilde plek om walvisse te besigtig, met baie diep waters naby aan die kus. ŉ Aantal ondernemings huur hul bote en helikopters uit aan toeriste om walvisse, dolfyne en ander seediere van naby te bekyk.